
РЕШЕНИЕ
№ РН–266-24-26

	Днес, 16.09.2024 г., Комисията за противодействие на корупцията /КПК, Комисията/, в състав:
            Заместник-председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК), образувано е въз основа на Решение № КИ-160 от 15.04.2024 г. по сигнал с рег. № С-266/05.04.2024 г. на КПК.
Проверката е образувана срещу Севделина Траянова, в качеството ѝ на общински съветник и председател на Общински съвет С.
В сигнала са изнесени данни за това, че освен общински съветник и председател на Общински съвет С., към 01.02.2024 г. Севделина Траянова е и управител на центрове за настаняване от семеен тип за пълнолетни лица с психични разстройства (ЦНСТПЛПР), финансирани с общински средства. Последните са посочени като ЦНСТПЛПР „Н.“, „В.“, „М.“ и „С.“, находящи се в с. К., общ. С. Във връзка с изложеното се сочи, че в качеството си на общински съветник и председател на Общински съвет С., Траянова не е изпълнила своевременно задължението си по чл. 34, ал. 6 от Закона за местното самоуправление и местната администрация (ЗМСМА).
Към сигнала не са приложени доказателства.
С оглед изнесените твърдения, Комисията е изискала и е събрала заверени копия от следните доказателства: Удостоверение за избран общински съветник № 7/30.10.2023 г. на Общинска избирателна комисия (ОИК) – С., Декларация за несъвместимост по чл. 49, ал. 1, т. 1 от ЗПК на Севделина Траянова и Решение № 3 по Протокол № 1/14.11.2023 г. на Общински съвет С., приложени с писмо с вх. № КПК-7163-2/02.07.2024 г. на КПК от председателя на Общинския съвет; Трудови договори № ДЗИДП-58/31.03.2023 г., № ДЗИДП-59/31.03.2023 г., № ДЗИДП-60/31.03.2023 г. и № ДЗИДП-61/31.03.2023 г., приложени с писмо с вх. № КПК-7163-4/09.07.2024 г. на КПК; Клетвен лист на Севделина Траянова от 14.11.2023 г., приложен с писмо с вх. № КПК-7163-7/03.09.2024 г. на КПК.

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-266/05.04.2024 г. на КПК е подаден от физическо лице с посочени три имена, адрес и телефон за връзка, като същият е и подписан от подателя.
От приложени по преписката Удостоверение за избран общински съветник № 7/30.10.2023 г. на ОИК – С. и Клетвен лист от 14.11.2023 г. се установи, че на произведените на 29.10.2023 г. местни избори Севделина Траянова е избрана за общински съветник в Общински съвет С. за мандат 2023 – 2027 г., като същата е встъпила в длъжността на 14.11.2023 г., подписвайки клетвен лист. С Решение № 3 по Протокол № 1/14.11.2023 г. на Общински съвет С., Траянова е избрана за председател на Общинския съвет. В качеството си на общински съветник и председател на Общински съвет С., на 04.12.2023 г. Траянова е подала Декларация за несъвместимост по чл. 49, ал. 1, т. 1 от ЗПК, в която е посочила, че не заема друга длъжност и не извършва дейност, несъвместими със служебното ѝ положение. 
Наред с изложеното, по преписката се установи още, че считано от 02.04.2023 г. Траянова изпълнява длъжност като управител на четири социални центрове, а именно на ЦНСТПЛПР „В.“ с ЕИК *************, ЦНСТПЛПР „Н.“ с ЕИК *************, ЦНСТПЛПР „М.“ с ЕИК *************и „С.“ с ЕИК *************, находящи се в с. К., общ. С. Траянова изпълнява съответната длъжност по силата на различни трудови договори, установени съответно като Трудови договори № ДЗИДП-58/31.03.2023 г., № ДЗИДП-59/31.03.2023 г., № ДЗИДП-60/31.03.2023 г. и № ДЗИДП-61/31.03.2023 г., сключени между нея и кмета на община С., в качеството му на представляващ Общинската администрация.
Досежно горепосочените социални центрове се установи, че същите са неюридически лица - специализирани институции за предоставяне на социални услуги на територията на община С., чийто собственик е Общината. Изграждането и развитието им е свързано с различни програми и проекти по национални стратегии, финансирани както от Републиканския бюджет, така и от Европейския социален фонд.

Въз основа на така изяснената фактическа обстановка, Комисията за противодействие на корупцията установи  следното от правна страна:

            Сигнал с вх. № С-266/05.04.2024 г. на КПК е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            В качеството си на общински съветник и председател на Общински съвет С., Севделина Траянова е лице, заемащо публична длъжност по чл. 6, ал. 1, т. 32 от ЗПК.
            Съгласно разпоредбата на чл. 13, ал. 1, т. 8 от ЗПК, в правомощията на Комисията е да проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – да сезира органа по избора или назначаването им за предприемане на съответните действия. С оглед изложеното, компетентна да извърши проверка във връзка с наличието или липсата на несъвместимост в настоящия случай е Комисията за противодействие на корупцията. 
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. Но ЗПК не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, за всяка от тях са налице и различни предпоставки за възникване на несъвместимост.
С оглед основните характеристики на института, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института на несъвместимостта е необходимо точно да се установи кои са приложимите разпоредби от Конституцията и/ или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. В тази връзка и предвид служебното положение на Севделина Траянова, като общински съветник и председател на Общински съвет С., приложение във връзка с установяването на наличието или липсата на несъвместимост за същата намират разпоредбите на ЗМСМА.
Изискванията към общинските съветници, а така също и длъжностите и дейностите, несъвместими с положението им като такива, са изчерпателно изброени в разпоредбата на чл. 34, ал. 5 от ЗМСМА, същите намират пряко приложение и по отношение на председателите на общинските съвети – качество, произтичащо на първо място от носеното качеството като общински съветник. Сред лимитативно изброените в посочената норма са включително забраните такова лице да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие. 
Във връзка с горното, следва да се вземе предвид, че и четирите социални центрове, а именно ЦНСТПЛПР „В.“ с ЕИК *************, ЦНСТПЛПР „Н.“ с ЕИК *************, ЦНСТПЛПР „М.“ с ЕИК *************и „С.“ с ЕИК *************, чийто директор е Севделина Траянова, са неюридически лица. Центровете са специализирани институции за предоставяне на социални услуги на територията на община С., финансирани със средства от Републиканския бюджет и от структурни фондове на Европейския съюз, а като такива са икономически обособени структурни единици, включени в консолидираната фискална програма. В този смисъл центровете не са търговски дружества с общинско участие, не са и общински предприятия.
            Предвид, че нарушение във връзка с несъвместимостта на лицата, заемащи публични длъжности, може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани, по отношение на Севделина Траянова, в качеството ѝ на общински съветник и председател на Общински съвет С., безспорно не е налице несъвместимост във връзка със съвместяването на посочената длъжност с длъжността като директор на ЦНСТПЛПР „В.“ с ЕИК *************, ЦНСТПЛПР „Н.“ с ЕИК *************, ЦНСТПЛПР „М.“ с ЕИК *************и „С.“ с ЕИК *************, с. К., общ. С.
  Съобразно разпоредбата на чл. 90, ал. 5 от ЗПК, Комисията прави своите изводи на база доказателства, събрани по реда на Административнопроцесуалния кодекс, а в случая събраните такива налагат безспорен извод, че не са налице предпоставките, обосноваващи наличието на несъвместимост.       
            Предвид изложеното и на основание чл. 92, ал. 1 и ал. 2 във вр. с чл. 13, ал. 1, т. 8 от ЗПК, във връзка с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА НЕСЪВМЕСТИМОСТ по отношение на Севделина Траянова с ЕГН **********, в качеството й на общински съветник и председател на Общински съвет С. - лице, заемащо публична длъжност по чл. 6, ал. 1, т. 32 от ЗПК, във връзка със заеманата от същата длъжност като директор на ЦНСТПЛПР „В.“ с ЕИК *************, ЦНСТПЛПР „Н.“ с ЕИК *************, ЦНСТПЛПР „М.“ с ЕИК *************и „С.“ с ЕИК *************, с. К., общ. С.

                КОМИСИЯ:

ЗАМЕСТНИК-ПРЕДСЕДАТЕЛ:............................/АНТОН СЛАВЧЕВ/

ЧЛЕН.............................................................../АНТОАНЕТА ЦОНКОВА/

		ЧЛЕН.........................................................................../ПЛАМЕН ЙОЦОВ/ 
 








